Predkladacia správa

 
Predkladaný návrh zákona,  ktorým sa mení a dopĺňa zákon č. 569/2007 Z. z. o geologických prácach (geologický zákon) v znení neskorších predpisov a ktorým sa menia a dopĺňajú niektoré zákony, bol vypracovaný na základe Plánu legislatívnych úloh vlády Slovenskej republiky na rok 2013.

Návrhom zákona sa prednostne reaguje na požiadavky aplikačnej praxe, medzi hlavné ciele predkladaného návrhu zákona možno zaradiť odstránenie možnosti rôznych aplikačných výkladov jednotlivých ustanovení zákona, odstránenie byrokratických záťaží súvisiacich s vybranými administratívnymi konaniami, úprava a zavedenie niektorých nových pojmov a  inštitútov, úprava režimu dočasného obmedzenia vlastníckych a užívacích práv, ako aj rozšírenie sústavy administratívnych sankcií pre porušenia povinností ustanovených geologickým zákonom. 

Návrh zákona taktiež reaguje na princípy surovinovej politiky EÚ a Programové vyhlásenie vlády Slovenskej republiky na roky 2012 – 2016, časť 3. - Trvalo udržateľný hospodársky rozvoj.

Predkladaný návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, zákonmi a ostatnými všeobecne záväznými právnymi predpismi. 
 
Predkladaný návrh zákona nezakladá vplyvy na rozpočet verejnej správy. Návrh zákona nebude mať sociálne vplyvy, vplyv na podnikateľské prostredie, vplyvy na životné prostredie a na informatizáciu spoločnosti.

V rámci pripomienkového konania bola Ministerstvu životného prostredia Slovenskej republiky doručená hromadná pripomienka verejnosti v písomnej forme, ktorá pozostávala zo všeobecnej pripomienky a troch zásadných pripomienok, ktorými sa mal odstrániť rozpor v geologickej legislatíve obmedzujúci komplexnosť geologického prieskumu a komplexné vykonávanie a hodnotenie geologických prác.
            Uvedeným zásadným pripomienkam nebolo možné vyhovieť vzhľadom na závery, ktoré vyplynuli z rokovania na úrovni ministra životného prostredia a predsedu Združenia miest a obcí Slovenska a to, že kompetencie obcí a samosprávnych krajov zostanú nedotknuté v zmysle platného  geologického zákona. Splnomocnený zástupca k hromadnej pripomienke uvedené vysvetlenie zobral na vedomie.

            Návrh zákona nebol predmetom vnútrokomunitárneho pripomienkového konania.